B. Bugár, podpredseda NR SR: (2006-04-21):
M. Demeterová, poslankyňa: Vážený pán predsedajúci, vážený minister, napriek uštipačnej poznámke som rada, že ste tuná. Vážené kolegyne poslankyne, kolegovia poslanci, ja by som sa predsa len pár slovami vrátila aj k včerajšej, aj k dnešnej rozprave a priklonila by som sa k tým predrečníkom mojim, ktorí tvrdili, že tu odznelo veľa právd, poloprávd a neprávd. A najbližšie môjmu cíteniu napriek tomu, že som 5 minút aj s cestou opozičná, nechcem pristúpiť na tú rétoriku ako niektorí moji kolegovia, ktorí pôvodne boli koaliční a potom boli opoziční, že je zlá koalícia a dobrá opozícia, to nie. Najbližšie mi bola pani poslankyňa Navrátilová, ktorá tvrdí o vylepšení niečoho, čo sme všetci v dobrej viere budovali. A ja skutočne tuná podpíšem, že sociálny výbor naprieč politickému spektru sa usiloval túto predloženú reformu či už upraviť alebo skorigovať, alebo prijať tak, aby bola dobrá, aby bola pre občana. Niekedy chyby, čo sa udiali, sa stali aj na základe toho, že buď niektoré údaje, ktoré sme v tom čase dostali, boli  nepresné, alebo to boli iba odhady a ani sa presnejšie uviesť nedali. Ale to už je minulosť. Patrila som vždy k tým, ktorí sa či už s pánom ministrom Kaníkom alebo tuná s pani ministerkou usilovali nedávať do toho politiku ani populizmus, ale prijať také opatrenia, aby sme to, čo je prijaté, urobili čo možno najlepšie. A to bol aj výsledok dva a polročnej práce nášho výboru, tým, že sa táto novela dostala na stôl. A ja som to skutočne uvítala. Takže to je toľko na úvod toho, že niektorí kolegovia, ktorí možno najmenej spolupracovali, dneska najmenej odborne vystupujú a používajú iba politické argumenty, ktoré našim občanom zďaleka nepomôžu. Preto ja by som sa vyjadrila k mojim štyrom pozmeňujúcim návrhom, ktoré som pôvodne pripravila. Jeden je zohľadnený v spoločnej správe. Nebol prijatý jeden pomerne rozsiahly vo výbore a jeden predniesol pán kolega Burian v komplexnejšej forme, ktorý máte rozdaný aj v laviciach, ako máte rozdaný aj môj návrh pod číslom 1. Čiže ten nebudem tuná prednášať. Obmedzím sa iba na pozmeňujúci návrh číslo 2, ktorý bližšie špecifikuje výpočet osobného mzdového bodu vzhľadom na materskú dovolenku. Pôvodne som vo výbore prednášala návrh, ktorý uvádzal koeficient 1. A po dôkladnom zvážení aj vzhľadom na situáciu, ako dnes štát platí za matky na materskej dovolenke, som pristúpila k tomuto pozmeňujúcemu návrhu. Môj pozmeňujúci návrh sa týka § 255, kde sa odsek 3 dopĺňa o text „0,6 v prípade materskej dovolenky“. Takže znie: „Za náhradnú dobu, dobu štúdia a dobu výkonu civilnej služby, ktoré sa hodnotia ako doba zamestnania, získané podľa predpisov účinných pred 1. januárom 2004, a ktoré trvali celý kalendárny rok, patrí osobný mzdový bod vo výške 0,3, resp. 0,6 v prípade materskej dovolenky. Ak sa kryjú tieto doby navzájom, patrí osobný mzdový bod vo výške 0,3, resp. 0,6 v prípade materskej dovolenky len raz. Ak tieto doby trvali len časť kalendárneho roka, osobný mzdový bod sa určí ako súčin pomernej časti osobného mzdového bodu a počtu dní týchto dôb. Pomerná časť osobného mzdového bodu je podiel osobného mzdového bodu patriaceho za tieto doby, ktoré trvali celý kalendárny rok, a počtu dní kalendárneho roka, v ktorom sa tieto doby získali. Pomerná časť osobného mzdového bodu sa zaokrúhľuje na štyri desatinné miesta nahor.“ Tento návrh môj odôvodňujem tým, že v platnom znení zákona č. 461/2003 Z. z. pretrváva nedostatok, kde sú matky, ktoré sú dlhší čas na materskej dovolenke, výpočtom osobného mzdového bodu diskriminované. Týmto ženám sa pri výpočte priemerného osobného bodu na určenie sumy starobného dôchodku v prípade náhradných dôb, ktoré netrvali celý rok, ak je materská dovolenka kratšia ako celý kalendárny rok, zaratúvajú iba pomerné časti z hodnoty 0,3, čo nekorešponduje s prípadom, keď náhradná doba, keď materská dovolenka trvala celý rok. V tomto prípade sa na základe platného § 255 ods. 3 tento rok nezahŕňa do výpočtu priemerného osobného mzdového bodu a neskresľuje to priemerný osobný mzdový bod. V prípade, že náhradná doba trvala menej ako rok, je priemerný osobný mzdový bod skreslený pomernou hodnotou 0,3. Takže toľko môj pozmeňujúci návrh. A ešte by som okrem toho chcela vybrať na osobitné hlasovanie zo spoločnej správy bod 53.